REPUBLIKA HRVATSKA

MINISTARSTVO FINANCIJA

SMJERNICE EKONOMSKE I FISKALNE POLITIKE ZA RAZDOBLJE

2020. - 2022.

Zagreb, srpanj 2019.

# SADRŽAJ

[SADRŽAJ 2](#_Toc15461756)

[POPIS TABLICA 3](#_Toc15461757)

[1. UVOD 4](#_Toc15461758)

[2. CILJEVI EKONOMSKE POLITIKE 5](#_Toc15461759)

[3. MAKROEKONOMSKI OKVIR U SREDNJOROČNOM RAZDOBLJU 7](#_Toc15461760)

[4. FISKALNI OKVIR U SREDNJOROČNOM RAZDOBLJU 10](#_Toc15461761)

[4.1. Kretanje prihoda državnog proračuna u razdoblju 2020. – 2022. 10](#_Toc15461762)

[4.2. Kretanje rashoda državnog proračuna u razdoblju 2020. – 2022. 12](#_Toc15461763)

[4.3. Izvanproračunski korisnici, trgovačka društva te druge pravne osobe u sektoru opće države 22](#_Toc15461764)

[4.4. Manjak/višak konsolidirane opće države 23](#_Toc15461765)

[4.5. Stanje i projekcija kretanja javnog duga 24](#_Toc15461766)

# POPIS TABLICA

[*Tablica 1: Makroekonomski okvir u razdoblju 2018. – 2022.* 7](#_Toc15461767)

[*Tablica 2: Kretanje prihoda državnog proračuna u razdoblju 2018. – 2022.* 12](#_Toc15461768)

[*Tablica 3: Kretanje rashoda državnog proračuna koji se financiraju iz općih prihoda i primitaka, doprinosa i namjenskih primitaka u razdoblju 2018. – 2022.* 13](#_Toc15461769)

[*Tablica 4: Kretanje rashoda državnog proračuna koji se financiraju iz vlastitih prihoda, prihoda za posebne namjene, pomoći i donacija u razdoblju 2018. – 2022.* 14](#_Toc15461770)

[*Tablica 5: Kretanje ukupnih rashoda državnog proračuna u razdoblju 2018. – 2022.* 14](#_Toc15461771)

[*Tablica 6: Limiti ukupnih rashoda po razdjelima državnog proračuna za izvore financiranja: opći prihodi i primici, doprinosi i namjenski primici za razdoblje 2020. – 2022.* 21](#_Toc15461772)

[*Tablica 7: Manjak/višak izvanproračunskih korisnika, trgovačkih društava i drugih pravnih osoba u sektoru opće države* 22](#_Toc15461773)

[*Tablica 8: Manjak/višak općeg proračuna u razdoblju 2018. – 2022., nacionalna i ESA 2010 metodologija* 23](#_Toc15461774)

# UVOD

Vlada Republike Hrvatske je krajem travnja 2019. godine usvojila te dostavila Europskoj komisiji Nacionalni program reformi Republike Hrvatske za 2019., kao i Program konvergencije Republike Hrvatske za razdoblje 2019. – 2022. Program konvergencije opisuje makroekonomska i fiskalna kretanja te izglede u narednom razdoblju, a definira i planove za osiguravanje srednjoročne održivosti javnih financija. Ovaj dokument ujedno predstavlja i makro-fiskalni okvir reformskih mjera opisanih u Nacionalnom programu reformi. U tom smislu, Program konvergencije predstavlja strateško polazište za izradu Smjernica, prema kojima se očekuje da kretanje fiskalnog salda i javnog duga bude u skladu s odredbama Zakona o fiskalnoj odgovornosti[[1]](#footnote-1) i odredbama Pakta o stabilnosti i rastu.

Smjernice sadrže: (1) ciljeve ekonomske politike za trogodišnje razdoblje; (2) makroekonomski i fiskalni okvir RH te (3) visinu financijskog plana državnog proračuna po razdjelima organizacijske klasifikacije za prethodnu i tekuću proračunsku godinu, kao i visinu financijskog plana u narednom trogodišnjem razdoblju. Financijski plan obuhvaća visinu sredstava potrebnih za provedbu postojećih programa odnosno aktivnosti koje proizlaze iz trenutno važećih propisa te visinu sredstava potrebnih za uvođenje i provedbu novih ili promjenu postojećih programa odnosno aktivnosti. Smjernice također sadrže i ciljane vrijednosti salda kojih se izvanproračunski korisnici, odnosno trgovačka društva i druge pravne osobe koja ulaze u obuhvat sektora opće države, trebaju pridržavati u nadolazećem srednjoročnom razdoblju.

# CILJEVI EKONOMSKE POLITIKE

Okvir makroekonomske politike Republike Hrvatske (u daljnjem tekstu: RH), obilježen je nastavkom pozitivnih kretanja ekonomske aktivnosti u srednjoročnom razdoblju. Predviđa se da će bruto domaći proizvod (u daljnjem tekstu: BDP) zabilježiti realni rast od 2,8% u 2019., 2,5% u 2020. te 2,4% u 2021. i 2022. godini. Kroz cijelo projekcijsko razdoblje gospodarski rast će se temeljiti na pozitivnom doprinosu domaće potražnje, dok će doprinos neto inozemne potražnje biti negativan. Očekuje se niska i stabilna inflacija te nastavak pozitivnih kretanja na tržištu rada uz daljnje smanjenje stope nezaposlenosti.

Istodobno, fiskalnu politiku u promatranom srednjoročnom razdoblju karakterizirat će napori u cilju jačanja fiskalne održivosti i ekonomskog rasta uz adekvatnu skrb za standard svih građana. Pritom će ključni naglasak biti na reformskim aktivnostima koje se poduzimaju i na prihodnoj i na rashodnoj strani proračuna, a kojima je cilj ojačati dugoročni potencijal hrvatskog gospodarstva, realnu konvergenciju prema zemljama unutar europodručja[[2]](#footnote-2) i smanjenje makroekonomskih neravnoteža. Osim toga, i nadalje će se provoditi aktivnosti u svrhu definiranja potencijala za učinkovitije korištenje proračunskih sredstava te će se nastaviti sa strogom kontrolom rashodne strane proračuna. K tome, sav višak prihoda u odnosu na planirane bit će iskorišten za daljnje smanjenje javnog duga.

Na prihodnoj strani proračuna, važnu ulogu ima i nastavak reforme poreznog sustava koja je započela 1. siječnja 2017. te je nastavljena u 2018. i 2019. godini s ciljem smanjenja ukupnog poreznog i administrativnog opterećenja, stvaranja stabilnijeg i jednostavnijeg poreznog sustava koji će pružiti veću sigurnost za sve porezne obveznike. Četvrti krug poreznog rasterećenja predviđa se od početka 2020. godine s ukupnim rasterećenjem od 3,8 milijardi kuna, a najznačajnije izmjene odnose se na promjene u oporezivanju porezom na dodanu vrijednost i to smanjenjem opće stope PDV-a s 25% na 24% od 1. siječnja 2020. te smanjenjem PDV-a za pripremu i usluživanje hrane u ugostiteljstvu na 13%. Osim toga, ovim krugom porezne reforme predviđene su i izmjene u sustavu oporezivanja rada i dobiti. Tako se u sustavu poreza na dohodak planira porezno rasterećenje mladih osoba do 30 godina smanjenjem porezne obveze za 100% do 25 godina starosti, a za 50% od 26 do 30 godina starosti. Ovom izmjenom bit će obuhvaćeno 250.000 zaposlenih, mlađih od 30 godina. Uz to, izmjenama Pravilnika o porezu na dohodak proširuje se i opseg neoporezivih primitaka na trošak smještaja i prehrane za sve radnike, trošak redovne skrbi djece radnika predškolske dobi, naknade za podmirivanje troškova usluga za odmor radnika izvan glavne sezone te naknade za dodatno i dopunsko zdravstveno osiguranje. Time se daje izravan doprinos povećanju dohotka i standarda zaposlenih kroz povećanje neoporezivih primitaka. U okviru izmjena u sustavu poreza na dobit povećava se iznos prihoda s 3 na 7,5 milijuna kuna na koji se plaća stopa poreza na dobit od 12%. Time će dodatnih 10.000 obveznika odnosno ukupno 93% obveznika poreza na dobit biti u primjeni stope od 12%. Izmjenama u sustavu posebnih poreza i trošarina predviđa se povrat dijela plaćene trošarine na dizelsko gorivo koje se koristi u željezničkom prometu robe i putnika te potpuno oslobođenje od plaćanja trošarine na električnu energiju u željezničkom prometu robe i putnika. Osim toga, predviđa se i promjena oporezivanja bezalkoholnih pića po udjelu dodanih šećera umjesto dosadašnjeg linearnog količinskog oporezivanja po hektolitru te daljnje korekcije iznosa trošarina na alkohol i duhan. U isto vrijeme, značajan učinak na prihode proračuna imat će i povlačenje sredstava iz EU fondova, koja će biti usmjerena na različite razvojne infrastrukturne projekte te aktivnosti istraživanja i inovacija, čime će se ojačati razvojni potencijal čitave zemlje.

Rashodna strana proračuna određena je daljnjim jačanjem fiskalne održivosti uz provođenje aktivnosti u svrhu podizanja konkurentnosti gospodarstva, ali i primjerene skrbi za sve slojeve stanovništva. Tako će se provoditi mjere usmjerene ka unapređenju poslovnog okruženja, poboljšanju učinkovitosti pravosudnog sustava te javne uprave i aktivacije državne imovine, što predstavlja temelj i dodatni impuls za planirani rast investicija. Poslovi ureda državne uprave, osobito poslovi rješavanja u upravnim stvarima i izdavanja raznih potvrda, povjerit će se županijama. Time će se postići djelotvornije i učinkovitije obavljanje poslova državne uprave na razini najbližoj građanima. U svrhu jačanja potencijalnog rasta provodit će se i mjere za poboljšanje znanja i vještina sadašnje i buduće radne snage te njihovog usklađivanja s potrebama tržišta rada. Vodeći računa o fiskalnoj stabilnosti, ali i osiguranju adekvatnog životnog standarda za građane RH, provodit će se reforme s ciljem jačanja učinkovitosti socijalne skrbi unapređenjem sustava socijalnih naknada i usluga kroz novi zakonodavni okvir. Posebna pozornost posvetit će se i mjerama provedbe obiteljske i populacijske politike, od kojih se ističu povećanje iznosa limita novčanih naknada za vrijeme korištenja roditeljskog dopusta. Valja istaknuti i kako će u 2020. godini RH po prvi puta predsjedati Vijećem EU, što predstavlja izuzetno značajnu priliku za političku afirmaciju RH, ali i njenu još snažniju integraciju u sustav donošenja odluka i provođenja politika na razini EU. U tom smislu osiguravaju se dodatna sredstva u proračunu upravo za ovu namjenu.

Opisani smjer fiskalnih kretanja kako na prihodnoj tako i na rashodnoj strani proračuna rezultirat će blagim viškom općeg proračuna prema metodologiji ESA 2010 u iznosu od 0,2% BDP-a u 2020. godini. U 2021. ponovno se predviđa višak od 0,4% BDP-a, dok će pozitivan fiskalni saldo u 2022. iznositi 0,8% BDP-a. Planira se i daljnje smanjenje udjela javnog duga u BDP-u i to za dodatnih 12,6 postotnih bodova do 2022. godine. K tome, fiskalne projekcije predstavljene u ovom dokumentu ukazuju da RH ispunjava i novi, stroži srednjoročni proračunski cilj od -1% BDP-a u čitavom projekcijskom razdoblju. Ovime se ujedno i ispunjavaju fiskalna pravila sukladno odredbama Preventivnog mehanizma Pakta o stabilnosti i rastu, kao i odredbama Zakona o fiskalnoj odgovornosti, a čime se osigurava održivo kretanje salda proračuna opće države i javnog duga.

# MAKROEKONOMSKI OKVIR U SREDNJOROČNOM RAZDOBLJU

Makroekonomski okvir iz ovog dokumenta sastavljen je u srpnju 2019. godine[[3]](#footnote-3). Vanjske pretpostavke za izradu makroekonomskih projekcija preuzete su iz posljednjih projekcija Europske komisije[[4]](#footnote-4) i Europske središnje banke[[5]](#footnote-5). Iako se u međunarodnom okruženju u narednom razdoblju i dalje očekuju povoljna kretanja, projekcije navedenih institucija zabilježile su negativne korekcije. Očekivanja rasta BDP-a EU i eurozone nisu znatnije korigirana, dok je predviđeni rast svjetskog gospodarstva u usporedbi s prethodnim projekcijama blago korigiran naniže u 2019. i 2020. godini. Projekcija rasta svjetske trgovine znatno je korigirana naniže u 2019. te blago u 2020. godini. Očekuje se da će prosječni tečaj eura prema američkom dolaru u iduće dvije godine iznositi 1,13 USD/EUR. Što se tiče cjenovnih kretanja, predviđa se kako će inflacija u eurozoni usporiti u 2019. te u srednjem roku ostati razmjerno niska uz blago ubrzavajuću dinamiku. Cijene nafte bilježit će smanjenja u čitavom promatranom razdoblju.

*Tablica 1: Makroekonomski okvir u razdoblju 2018. – 2022.*

 *Izvor: DZS, Ministarstvo financija*

U domaćem gospodarstvu u srednjoročnom razdoblju očekuje se nastavak rasta ekonomske aktivnosti. Tako se u 2019. predviđa realni rast BDP-a od 2,8%, u 2020. 2,5% te 2,4% u 2021. i 2022. godini. Kroz čitavo projekcijsko razdoblje gospodarski rast će se temeljiti prvenstveno na doprinosu domaće potražnje, uz blago pozitivan doprinos zaliha početkom razdoblja, dok će doprinos neto inozemne potražnje biti negativan te će se u apsolutom iznosu smanjivati prema kraju projekcijskog razdoblja.

U usporedbi s posljednjim makroekonomskim projekcijama Vlade RH iz travnja 2019. godine, projekcija rasta BDP-a u ovom makroekonomskom okviru korigirana je naviše i to ponajviše u 2019., a tek blago u ostalim godinama projekcijskog razdoblja. Navedena korekcija u 2019. posljedica je izraženog ubrzanja gospodarske aktivnosti u prvom tromjesečju 2019. uslijed snažnog intenziviranja investicijske aktivnosti te nešto izraženijeg rasta izvoza roba i osobne potrošnje u odnosu na prethodna očekivanja. Osim toga, znatan ispravak naviše u 2019. zabilježio je i rast uvoza roba i usluga, što je velikim dijelom rezultat upravo korekcije dinamike konačne potražnje.

Osobna potrošnja najviše će pridonositi rastu domaće potražnje, ali i ukupnom gospodarskom rastu u srednjoročnom razdoblju, uslijed nastavka rasta zaposlenosti i plaća, visoke razine potrošačkog povjerenja, niske inflacije te rasta potrošačkih kredita u uvjetima zadržavanja niskih kamatnih stopa. Pozitivan doprinos osobnoj potrošnji u 2019. i 2020. godini očekuje se i od poreznog rasterećenja. U skladu s dinamikom realnog raspoloživog dohotka kućanstava, rast osobne potrošnje usporavat će prema kraju srednjoročnog razdoblja. Pod utjecajem povoljnih gospodarskih kretanja, znatnijih priljeva iz EU fondova te zadržavanja povoljnih uvjeta financiranja, u narednom razdoblju očekuje se snažan rast investicijske aktivnosti. Ovdje je uključeno i očekivanje daljnjeg oporavka građevinskog sektora, na što ukazuje rast građevinskih narudžbi kao i povoljna perspektiva na tržištu nekretnina. Međutim, u 2020. i preostalim godinama projekcijskog razdoblja investicije će bilježiti ipak slabije stope rasta u odnosu na 2019. kada su velikim dijelom bile generirane snažnim ubrzanjem priljeva kapitalnih fondova EU na više razine, na kojima će se potom i zadržati do kraja razdoblja. Uzevši u obzir projekcije fiskalnih kategorija na razini opće države, tijekom srednjoročnog razdoblja očekuje se umjeren doprinos državne potrošnje gospodarskom rastu.

Dijelom uslijed slabijeg kretanja inozemne potražnje, kako za domaćim robama tako i za uslugama, a dijelom uslijed trenda usporavanja dinamike zastupljenosti domaćeg izvoza na svjetskom tržištu, rast izvoza roba i usluga sada se očekuje na nižim razinama no što je to bio slučaj u godinama nakon pristupanja EU. Ispravak naniže rasta inozemne potražnje u usporedbi s prethodnim projekcijama najviše je izražen u 2019. godini te biva postupno manji prema kraju razdoblja. Slijedom navedenog, dinamika izvoza roba, kao i izvoza usluga, korigirana je blago naniže u čitavom razdoblju, s iznimkom izvoza roba u 2019. godini čija je stopa rasta blago ubrzana u odnosu na prošlu projekciju, isključivo kao posljedica pozitivnih ostvarenja u prvom dijelu godine. Kroz čitavo projekcijsko razdoblje doprinos izvoza roba nadmašivat će doprinos izvoza usluga, na koji djeluje nepovoljan učinak prisutnog zaoštravanja konkurencije u turističkoj djelatnosti. Velikim dijelom uslijed intenziviranja rasta konačne potražnje, realni rast uvoza roba i usluga će u 2019. godini izraženo ubrzati, a razmjerno snažnu dinamiku zadržat će i u ostatku promatranog razdoblja pa će tako doprinos neto inozemne potražnje biti negativan kroz čitavo projekcijsko razdoblje. Povrh toga, spomenimo kako je i elastičnost uvoza u odnosu na konačnu potražnju zabilježila blagu korekciju naviše, a prvenstveno u 2019. godini, kao rezultat očekivanog snažnog ubrzanja uvoza u drugom tromjesečju.

Predviđa se da će rast potrošačkih cijena u 2019. godini usporiti na 0,7%, kao posljedica primjene snižene stope PDV-a na određene prehrambene proizvode, dječje pelene i lijekove[[6]](#footnote-6), očekivanog usporavanja potrošačkih cijena u eurozoni te pada cijena nafte na svjetskom tržištu. Slijedom navedenog, u 2019. godini očekuje se pad cijena hrane i usporavanje rasta cijena energije u odnosu na 2018., dok će se rast potrošačkih cijena bez hrane i energije zadržati na razini iz prethodne godine. Uslijed ubrzanja temeljne inflacije u eurozoni te iščezavanja negativnog učinka smanjenja stope PDV-a iz 2019., u 2020. godini se očekuje ubrzanje stope inflacije na razinu od 1,1%. S druge strane, negativan doprinos kretanju inflacije u 2020. od -0,2 postotna boda doći će od smanjenja opće stope PDV-a s 25% na 24%. U ostatku projekcijskog razdoblja očekuje se ubrzanje inflacije na 1,4% u 2021. i 1,5% u 2022. godini, uslijed povećanja inflacije u eurozoni, nastavka rasta osobne potrošnje te kontinuiranog rasta jediničnog troška rada. U čitavom projekcijskom razdoblju, očekuje se nešto brži rast deflatora BDP-a u odnosu na inflaciju potrošačkih cijena, pri čemu će se njihova razlika smanjivati prema kraju projekcijskog razdoblja. Pri tome se, u odnosu na prethodnu projekciju, očekuje nešto slabija dinamika deflatora investicija te nešto povoljniji uvjeti razmjene roba, a nepovoljniji uvjeti razmjene usluga.

U skladu s rastom gospodarske aktivnosti, u srednjoročnom razdoblju očekuje se umjeren rast zaposlenosti, koji će biti nešto izraženiji tijekom 2019. uslijed snažne potražnje za radom, te će usporavati prema kraju projekcijskog razdoblja. Izraženije smanjenje stope anketne nezaposlenosti nastavit će se još u 2019. i 2020. nakon čega će nastupiti njezina stabilizacija. Za ostvarenje opisanih kretanja ključna je pretpostavka o postupnom srednjoročnom usporavanju odljeva radno sposobnog stanovništva te daljnjoj planiranoj imigraciji kroz sustav kvota. Očekuje se kako će rast bruto plaća u 2019. usporiti, nastavno na primjetnu promjenu trenda počevši od kraja 2018. Rast plaća će i dalje ponajviše biti pod utjecajem neravnoteža ponude i potražnje za radom u pojedinim djelatnostima, pri čemu se ipak očekuje postupno ispravljanje ovog nesrazmjera u narednim godinama pa će rast plaća tako postupno usporavati. Uslijed bržeg rasta bruto naknada po zaposleniku od rasta produktivnosti rada, kroz čitavo srednjoročno razdoblje predviđa se stabilan umjereni rast jediničnog troška rada.

Projekcija gospodarskog rasta izložena je prevladavajuće negativnim rizicima, pri čemu oni prvenstveno proizlaze iz vanjskog okruženja, a odnose se na sporiji rast glavnih hrvatskih vanjskotrgovinskih partnera, u uvjetima jačanja protekcionističkih politika, geopolitičkih napetosti, kao i dalje visoke razine neizvjesnosti glede izlaska Ujedinjenog Kraljevstva iz EU-a. Što se tiče domaćih rizika, i nadalje ostaju prisutni rizici vezani uz srednjoročna ograničenja na strani ponude, što se prvenstveno odnosi na nedostatke povezane s veličinom i strukturom radne snage. Glavni rizici koji bi mogli uzrokovati drugačije ostvarenje stope inflacije od prognozirane vezani su uz kretanje cijena nafte na svjetskom tržištu te povećanje administrativno reguliranih cijena.

# FISKALNI OKVIR U SREDNJOROČNOM RAZDOBLJU

## Kretanje prihoda državnog proračuna u razdoblju 2020. – 2022.

Kretanja prihoda državnog proračuna u razdoblju 2020. – 2022. određena su očekivanim kretanjem gospodarske aktivnosti, uzimajući u obzir fiskalne učinke provedenog poreznog rasterećenja u 2019., a koje svoj cjelogodišnji učinak imaju u 2020. kao i učinke najavljenih poreznih izmjena od 1. siječnja 2020. godine.

Najznačajnije izmjene s fiskalnim učinkom na prihode državnog proračuna odnose se na promjene u oporezivanju porezom na dodanu vrijednost i to smanjenjem opće stope PDV-a s 25% na 24% od 1. siječnja 2020. te smanjenjem PDV-a za pripremu i usluživanje hrane u ugostiteljstvu na 13%. Osim toga, novim krugom porezne reforme predviđene su i izmjene u sustavu oporezivanja dobiti gdje se povećava iznos prihoda s 3 na 7,5 milijuna kuna na koji se plaća stopa poreza na dobit od 12%. Time će dodatnih 10.000 obveznika odnosno ukupno 93% obveznika poreza na dobit biti u primjeni stope od 12%. Izmjenama u sustavu posebnih poreza i trošarina predviđa se povrat dijela plaćene trošarine na dizelsko gorivo koje se koristi u željezničkom prometu robe i putnika te potpuno oslobođenje od plaćanja trošarine na električnu energiju u željezničkom prometu robe i putnika. Osim toga, predviđa se i promjena oporezivanja bezalkoholnih pića po udjelu dodanih šećera umjesto dosadašnjeg linearnog količinskog oporezivanja po hektolitru te daljnje korekcije iznosa trošarina na alkohol i duhan.

Značajan učinak na prihode proračuna imat će i povlačenje sredstva iz EU fondova gdje se očekuje nastavak pozitivnih stopa rasta.

Uzimajući u obzir sve navedeno, u 2020. godini ukupni prihodi državnog proračuna projicirani su u iznosu od 141,6 milijardi kuna. U 2021. godini ukupni prihodi državnog proračuna porast će za 2,6% te će iznositi 145,3 milijarde kuna, dok se za 2022. godinu ukupni prihodi predviđaju u iznosu od 148,7 milijardi kuna, odnosno uz međugodišnji rast od 2,4%.

***Prihodi od poreza***

Porezni prihodi za razdoblje 2020. – 2022. projicirani su na temelju makroekonomskih pretpostavki i učinaka prethodno navedenih poreznih izmjena. Sukladno tome, porezni prihodi u 2020. godini projicirani su u iznosu od 81,4 milijarde kuna. U narednim godinama očekuje se daljnji rast prihoda od poreza te su oni za 2021. godinu projicirani u iznosu od 84,2 milijarde kuna, odnosno uz međugodišnji rast od 3,4%, dok se u 2022. godini očekuju u iznosu od 87 milijardi kuna ili 3,4% više u odnosu na prethodnu godinu.

Prihodi od poreza na dobit u 2020. projicirani su u iznosu od 9,5 milijardi kuna temeljem kretanja poslovnih rezultata poduzeća tijekom 2019. godine. U 2021. prihod od poreza na dobit očekuje se na razini od 9,9 milijardi kuna, odnosno 10,3 milijarde kuna u 2022. godini.

Prihodi od poreza na dodanu vrijednost u 2020. godini projicirani su u iznosu od 52,8 milijardi kuna uzevši u obzir izmjene u sustavu poreza na dodanu vrijednost, uz očekivani rast raspoloživog dohotka stanovništva odnosno osobne potrošnje. U narednim godinama prihod od poreza na dodanu vrijednost rast će ovisno o dinamici rasta osobne potrošnje pa se tako u 2021. projicira u iznosu od 54,9 milijardi kuna, a u 2022. godini u iznosu od 57,1 milijardu kuna.

Prihodi od posebnih poreza i trošarina u 2020. godini projicirani su u iznosu od 16,8 milijardi kuna, što je rezultat očekivanog povećanja potrošnje trošarinskih proizvoda, uzimajući u obzir i promjene u okviru porezne reforme. U 2021. godini od prihoda od posebnih poreza i trošarina planira se prikupiti 17 milijardi kuna, a u 2022. 17,2 milijarde kuna.

***Prihodi od doprinosa***

Prihodi od doprinosa drugi su po važnosti proračunski prihodi, a za nadolazeće srednjoročno razdoblje projicirani su u skladu s očekivanim kretanjima na tržištu rada. Kao prihod državnog proračuna, doprinosi se u cijelosti odnose na doprinose za mirovinsko osiguranje. Tako se ovi prihodi u 2020. projiciraju u iznosu od 25,2 milijarde kuna, dok se u 2021. projiciraju u iznosu od 26,5 milijardi kuna, a u 2022. godini u iznosu od 27,7 milijardi kuna.

***Prihodi od pomoći***

U strukturi ukupnih prihoda u promatranom srednjoročnom razdoblju značajan udio imat će i prihodi od pomoći, koji se najvećim dijelom odnose na sredstva iz EU fondova za koje se planira pojačano povlačenje u razdoblju 2020. - 2022. Sukladno navedenom, ukupno planirani prihodi od pomoći u 2020. iznose 18,3 milijarde kuna, u 2021. 18 milijardi kuna, a u 2022. godini 17,1 milijardu kuna.

***Ostali prihodi***

Od ostalih proračunskih prihoda, koji u pravilu nisu u direktnoj vezi s kretanjima gospodarske aktivnosti, valja izdvojiti prihode od imovine, koji će u najvećoj mjeri ovisiti o ostvarenim prihodima po osnovi uplate dividende i dobiti trgovačkih društava, kreditnih i ostalih financijskih institucija u vlasništvu države, kao i prihodima od koncesija.

Očekuje se da će prihodi po posebnim propisima, prihodi od administrativnih pristojbi, prihodi od vlastite djelatnosti proračunskih korisnika te prihodi od kazni i upravnih mjera slijediti trendove dosadašnjih kretanja i u narednom razdoblju. Također, u skladu s kretanjem doprinosa za zdravstveno osiguranje, očekuje se povećanje prihoda iz nadležnog proračuna i od Hrvatskog zavoda za zdravstveno osiguranje (u daljnjem tekstu: HZZO) temeljem ugovornih obveza, a koji se odnose na ustanove u zdravstvu u državnom vlasništvu.

Prihodi od prodaje nefinancijske imovine u 2020. godini planiraju se u iznosu od 895,8 milijuna kuna, a najveći dio ovih prihoda ostvarit će se prodajom stanova i ostalih građevinskih objekata u vlasništvu države. U 2021. godini ukupni prihodi od prodaje nefinancijske imovine projiciraju se u iznosu od 784,5 milijuna kuna, a za 2022. godinu u iznosu od 802,7 milijuna kuna.

*Tablica 2: Kretanje prihoda državnog proračuna u razdoblju 2018. – 2022.*



*Izvor: Ministarstvo financija*

## Kretanje rashoda državnog proračuna u razdoblju 2020. – 2022.

U 2020. godini ukupni rashodi državnog proračuna projicirani su u iznosu od 144,3 milijarde kuna. Rashodi koji se financiraju iz općih prihoda i primitaka, doprinosa i namjenskih primitaka planiraju se na razini od 113,6 milijardi kuna i povećavaju se za 2,0 milijarde kuna u odnosu na tekući plan 2019. godine. Istovremeno, rashodi koji se financiraju iz ostalih izvora financiranja, a koji ne utječu na razinu manjka državnog proračuna, planiraju se na razini od 30,7 milijardi kuna i povećavaju se za 1,9 milijardi kuna u odnosu na tekući plan 2019. godine. Navedeni rast rezultat je povećanja sredstava koja se izdvajaju za aktivnosti i projekte financirane iz EU sredstava u iznosu od 2,1 milijardu kuna i istovremenog smanjenja ostalih izvora koji ne utječu na razinu manjka državnog proračuna.

U 2021. godini ukupni rashodi planiraju se na razini od 146,1 milijardu kuna i povećani su za 1,8 milijardi kuna u odnosu na 2020. godinu. Od navedenog povećanja, rashodi financirani iz općih prihoda i primitaka, doprinosa i namjenskih primitaka rastu za 2,2 milijarde kuna, a rashodi financirani iz EU sredstava i ostalih izvora smanjuju se za 369,0 milijuna kuna. Rashodi financirani iz EU sredstava i ostalih izvora smanjuju se i u 2022. godini i to za 569,1 milijun kuna. Smanjenje proizlazi iz dinamike provedbe projekata koji se financiraju iz EU fondova iz programskog razdoblja 2014. - 2020., a koji će biti u završnoj fazi. Isto tako za projekte koji će se financirati iz EU fondova iz narednog programskog razdoblja 2021. - 2027. ugovaranje će započeti. Slijedom navedenoga, u 2022. godini ukupni rashodi planirani su na razini od 147,5 milijardi kuna.

*Tablica 3:* *Kretanje rashoda državnog proračuna koji se financiraju iz općih prihoda i primitaka, doprinosa i namjenskih primitaka u razdoblju 2018. – 2022.*



*Izvor: Ministarstvo financija*

Rast rashoda financiranih iz općih prihoda i primitaka, doprinosa i namjenskih primitaka u 2020. godini u odnosu na tekući plan 2019. najvećim dijelom rezultat je osiguranja sredstava za:

* mirovine i mirovinska primanja (indeksacija mirovina po općim i posebnim propisima i očekivani porast broja umirovljenika),
* punu primjenu ugovorenih povećanja osnovica za izračun plaća u državnim i javnim službama iz 2019. godine,
* mjere demografske obnove, uključujući i mjere provedbe obiteljske i populacijske politike, od kojih se ističe povećanje iznosa limita novčanih naknada za vrijeme korištenja roditeljskog dopusta,
* unaprjeđenje sustava socijalnih naknada i usluga kroz novi Zakon o socijalnoj skrbi,
* troškove predsjedanja RH Vijećem EU,
* doprinos RH proračunu Europske unije.

*Tablica 4: Kretanje rashoda državnog proračuna koji se financiraju iz vlastitih prihoda, prihoda za posebne namjene, pomoći i donacija u razdoblju 2018. – 2022.*

*Izvor: Ministarstvo financija*

*Tablica 5: Kretanje ukupnih rashoda državnog proračuna u razdoblju 2018. – 2022.*



*Izvor: Ministarstvo financija*

***Rashodi za zaposlene***

Rashodi za zaposlene svojim udjelom u ukupnim rashodima čine drugu po veličini skupinu rashoda proračuna. Ukupni rashodi za zaposlene u 2020. godini planiraju se u iznosu od 30,4 milijarde kuna i bilježe rast od 1,3 milijarde kuna u odnosu na tekući plan 2019. godine. Međutim, rashodi za zaposlene iskazani u tekućem planu 2019. godine ne uključuju u cijelosti fiskalni učinak povećanja osnovica ugovorenih krajem 2018. godine i početkom 2019. godine, nakon upućivanja u proceduru, odnosno donošenja Državnog proračuna RH za 2019. godinu (potrebna usklađenja provest će se preraspodjelama u okviru odobrenog Državnog proračuna za 2019. godinu).

Ovi rashodi financirani iz općih prihoda i primitaka, doprinosa i namjenskih primitaka povećavaju se za 952,9 milijuna kuna u odnosu na tekući plan 2019. godine i iznose ukupno 25,0 milijardi kuna. Navedeno povećanje uključuje, osim uvećanja za redovan minuli rad i novo zapošljavanje, i cjelogodišnju primjenu, između ostaloga:

* Dodatka I. Kolektivnom ugovoru za državne službenike i namještenike kojim je osnovica za izračun plaća državnih službenika i namještenika od 1. siječnja 2019. povećana za 3%, a od 1. rujna 2019. za još 2%,[[7]](#footnote-7)
* Sporazuma o osnovici za izračun plaće u javnim službama kojim je osnovica za izračun plaća i u javnim službama povećana za 3% počevši od 1. siječnja 2019. i dodatnih 2% počevši od 1. rujna 2019. [[8]](#footnote-8) i
* Zakona o izmjenama i dopunama Zakona o plaćama sudaca i drugih pravosudnih dužnosnika koji je na snazi od 1. ožujka 2019., a kojim je osnovica plaće pravosudnih dužnosnika povećana za 6% te su izjednačeni koeficijenti svih pravosudnih dužnosnika u pravosudnim tijelima prvog stupnja.[[9]](#footnote-9)

Nadalje, na povećanje ovih rashoda utječe i činjenica da će RH u razdoblju od 1. siječnja do 30. lipnja 2020. predsjedati Vijećem Europske unije, što je utvrđeno kao aktivnost od posebnog značaja.

Rashodi za zaposlene financirani iz EU sredstava planiraju se na razini od 511,0 milijuna kuna i bilježe rast od 40,0 milijuna kuna u odnosu na tekući plan 2019. godine obzirom da se dio plaća djelatnika koji sudjeluju u sustavu upravljanja i kontrole korištenja EU fondova u razdoblju 2014. - 2020. sufinancira iz EU sredstava (kroz prioritet Tehničke pomoći u pojedinom Operativnom programu). Rashodi za zaposlene financirani iz ostalih izvora povećavaju se za 262,3 milijuna kuna u odnosu na tekući plan 2019. Od toga se najveće povećanje od 244,3 milijuna kuna odnosi na rashode za zaposlene u ustanovama u zdravstvu u državnom vlasništvu.

U 2021. i 2022. godini očekuje se daljnje povećanje ovih rashoda.

***Materijalni rashodi***

Ukupni materijalni rashodi u 2020. godini planiraju se u iznosu od 15,0 milijardi kuna.

Materijalni rashodi koji se financiraju iz općih prihoda i primitaka, doprinosa i namjenskih primitaka iznose 8,0 milijardi kuna i rastu u odnosu na tekući plan 2019. za 313,1 milijun kuna. U okviru navedenog povećanja osigurana su i dodatna sredstva za troškove predsjedanja RH Vijećem EU.

Materijalni rashodi koji se financiraju iz EU i ostalih izvora financiranja projicirani su na razini od 7,1 milijardu kuna i povećavaju se za 266,7 milijuna kuna, prvenstveno zbog očekivane dinamike korištenja sredstava EU dostupnih u okviru Operativnog programa konkurentnost i kohezija i Operativnog programa ribarstvo.

U 2021. godini ukupni materijalni rashodi projicirani su na razini od 15,0 milijardi kuna čime su zadržani na razini 2020., dok se u 2022. smanjuju na razinu od 14,9 milijardi kuna. Smanjenje ovih rashoda u 2022. godini posljedica je smanjenja rashoda financiranih iz EU izvora uslijed završetka programskog razdoblja 2014. - 2020. i početka ugovaranja u novom programskom razdoblja 2021. - 2027.

***Financijski rashodi***

Financijski rashodi, koje čine kamate za izdane vrijednosne papire, kamate za primljene zajmove i ostali financijski rashodi, projicirani su u skladu sa stanjem uvjeta na financijskim tržištima, odnosno troškovima servisiranja javnog duga.

Ovi rashodi u 2020. godini projicirani su na razini od 8,2 milijarde kuna što predstavlja smanjenje u odnosu na tekući plan 2019. godine u iznosu od 1,6 milijardi kuna.

I u narednim godinama previđeno je daljnje smanjenje ovih rashoda i to u 2021. na razinu od 7,2 milijarde kuna, a u 2022. godini na razinu od 7,1 milijardi kuna.

Projicirana visina rashoda u velikoj mjeri reflektira poboljšanje makroekonomske slike i smanjivanje makroekonomskih neravnoteža u RH, a što je posljedično vidljivo i u podizanju kreditnog rejtinga u investicijski razred.

***Subvencije***

Rashodi za subvencije u 2020. planiraju se u iznosu od 6,1 milijardu kuna što predstavlja smanjenje u iznosu od 920,7 milijuna kuna u odnosu na tekući plan 2019. godine. Navedeno smanjenje rezultat je isključivo reklasifikacije sredstva namijenjenih HŽ Infrastrukturi d.o.o. i HŽ Putničkom prijevozu d.o.o. iz ekonomske kategorije subvencija u kategoriju pomoći.

Naime, prema odredbama Zakona o proračunu izvanproračunski korisnici, trgovačka društva i druge pravne osobe u kojima država ima odlučujući utjecaj na upravljanje i koji se sukladno pravilima statističke metodologije EU-a (ESA 2010) razvrstavaju u sektor općeg proračuna, a nisu proračunski korisnici, smatraju se izvanproračunskim korisnicima državnog proračuna. Sukladno Nacionalnom programu reformi za 2019. planira se u prvoj fazi ujednačiti postupak planiranja i izvještavanja o izvršenju financijskih planova Hrvatskih autocesta d.o.o., Autoceste Rijeka-Zagreb d.d., HŽ Infrastrukture d.o.o. i HŽ Putničkog prijevoza d.o.o. s postojećim postupkom važećim za izvanproračunske korisnike. Uzimajući u obzir navedeno, predviđa se da će Hrvatski sabor po prvi puta dati suglasnost za financijske planove ovih izvanproračunskih korisnika uz donošenje Državnog proračuna Republike Hrvatske za 2020. i projekcija za 2021. i 2022. godinu.

U narednim godinama ovi rashodi bilježe porast na subvencijama iz nadležnosti Ministarstva poljoprivrede i Hrvatskog zavoda za zapošljavanje i to u 2021. godini za 220,4 milijuna kuna u odnosu na 2020., a u 2022. za dodatnih 220,5 milijuna kuna.

***Pomoći dane u inozemstvo i unutar općeg proračuna***

Rashodi za pomoći državnog proračuna dane u inozemstvo i unutar opće države u 2020. godini predviđeni su u iznosu od 20,8 milijardi kuna. U odnosu na tekući plan 2019. ova kategorija rashoda bilježi rast od 3,8 milijardi kuna.

Pomoći koje se financiraju iz općih prihoda i primitaka, doprinosa i namjenskih primitaka u 2020. godini planiraju se u iznosu od 14,7 milijardi kuna što je za 2,4 milijarde kuna više u odnosu na tekući plan 2019. godine. Od navedenog povećanja 1,9 milijardi kuna odnosi se isključivo na reklasifikaciju sredstva namijenjenih HŽ Infrastrukturi d.o.o., HŽ Putničkom prijevozu d.o.o. i Hrvatskim autocestama d.o.o. iz ekonomske kategorije subvencija i ostalih rashoda u kategoriju pomoći.

Nadalje do povećanja ove kategorije rashoda dolazi i zbog povjeravanja poslova ureda državne uprave jedinicama područne (regionalne) samouprave. Izmjenama i dopunama Zakona o sustavu državne uprave[[10]](#footnote-10) omogućilo se povjeravanje poslova ureda državne uprave koji su prvostupanjskog karaktera, osobito poslova rješavanja u upravnim stvarima i izdavanja raznih potvrda, županijama, odnosno upravnim tijelima županija.

Također, u 2020. godini predviđena su dodatna sredstva u iznosu 123,2 milijuna kuna za doprinos RH proračunu EU u čijem financiranju je RH, kao i sve ostale države članice EU, obvezna sudjelovati. Nadalje, u 2020. godini provest će se parlamentarni izbori za koje su sredstva osigurana na pozicijama Državnog izbornog povjerenstva.

Pomoći koje se financiraju iz EU i ostalih izvora financiranja u 2020. godini planirane su na razini od 6,1 milijardu kuna te se povećavaju u iznosu od 1,3 milijarde kuna u odnosu na tekući plan 2019. godine zbog povećanja iskorištenosti sredstava EU dostupnih u okviru Operativnog programa konkurentnost i kohezija u nadležnosti Ministarstva mora, prometa i infrastrukture, Ministarstva graditeljstva i prostornoga uređenja i Ministarstva zaštite okoliša i energetike.

U 2021. godini ukupne pomoći projicirane su na razini od 21,2 milijarde kuna, a u 2022. na razini od 21,8 milijardi kuna.

***Naknade građanima i kućanstvima***

Naknade građanima i kućanstvima čine i u 2020. najznačajniju skupinu rashoda proračuna te se planiraju u iznosu od 51,5 milijardi kuna.

Ovi rashodi uključuju povećana izdvajanja za mirovine u iznosu od 2,6 milijardi kuna koja su rezultat indeksacije po općim i posebnim propisima i očekivanog rasta broja korisnika. Međutim, budući da još uvijek nisu poznati podaci za drugo godišnje usklađivanje mirovina, ali s obzirom na prognoze, očekuje se porast izdvajanja u drugom dijelu 2019. godine u odnosu na planirana sredstva (potrebna sredstva osigurat će se preraspodjelama u okviru odobrenog Državnog proračuna za 2019. godinu).

Također, na pozicijama Ministarstva za demografiju, obitelj, mlade i socijalnu politiku, a u okviru ove kategorije rashoda, predviđeno je povećanje sredstava u iznosu od 287,6 milijuna kuna. Navedeni iznos uključuje i fiskalne učinke slijedeće dvije mjere.

Izmjenama Zakona o rodiljnim i roditeljskim potporama iz 2017. povećana su materijalna prava korisnika novčanih potpora kako bi se utjecalo na povećanje standarda zaposlenih i samozaposlenih roditelja te roditelja s niskim primanjima ili nezaposlenim roditeljima. Navedenim zakonskim izmjenama povećan je maksimalan iznos naknade plaće koja se isplaćuje zaposlenim roditeljima za vrijeme korištenja roditeljskog dopusta (drugih šest mjeseci) s ranijeg limita od 2.660,80 kuna na 3.991,20 kuna. U narednom razdoblju predviđen je nastavak provedbe mjera u cilju poticanja korištenja roditeljskog dopusta zaposlenih roditelja, povećanjem iznosa limita novčanih naknada za vrijeme korištenja roditeljskog dopusta. U svrhu navedenog, u okviru ove kategorije rashoda predviđena su sredstva za daljnje promjene u limitaciji postojećeg iznosa naknade plaće.

U sustavu socijalne skrbi ostvaruje se najveći broj naknada i usluga namijenjenih siromašnim i socijalno isključenim osobama te drugim osobama koje su u stanju socijalno-zaštitne potrebe. Jedan od osnovnih preduvjeta za jednostavniji, dostupniji, transparentniji i adekvatniji sustav socijalnih naknada jest poboljšanje zakonodavnog okvira kojim se iste uređuju. Stoga su u okviru ove kategorije rashoda predviđena i sredstva za provedbu novog Zakona o socijalnoj skrbi koji će biti usmjeren na unaprjeđenje sustava socijalnih naknada i usluga te organizaciju sustava socijalne skrbi radi smanjenja siromaštva i zaštite najosjetljivijih skupina društva, osiguravajući potrebna sredstva i usluge upravo onima kojima su najpotrebnije.

Nadalje, s obzirom na izmjene zakonodavnog okvira osigurana su i dodatna sredstva za subvencioniranje kredita za kupnju stana ili kuće, odnosno izgradnju kuće.

Istovremeno na drugim proračunskim pozicijama unutar ove kategorije rashoda predviđene su uštede u iznosu od 560,2 milijuna kuna.

U 2021. godini ovi rashodi projicirani su na razini od 53,2 milijarde kuna, dok se u 2022. očekuju na razini od 54,7 milijardi kuna.

***Ostali rashodi***

Ostali rashodi, koji uključuju tekuće i kapitalne donacije, kazne, penale i naknade štete, izvanredne rashode i kapitalne pomoći, u 2020. godini projicirani su u iznosu od 6,8 milijardi kuna, odnosno 1,9 milijardi kuna manje od tekućeg plana 2019. godine. Od navedenog iznosa, smanjenje ovih rashoda financiranih iz općih prihoda i primitaka, doprinosa i namjenskih primitaka iznosi 1,2 milijarde kuna i najvećim dijelom posljedica je reklasifikacije sredstva namijenjenih HŽ Infrastrukturi d.o.o. i Hrvatskim autocestama d.o.o. iz ekonomske kategorije ostalih rashoda u kategoriju pomoći.

Na smanjenje ostalih rashoda financiranih iz EU i ostalih izvora financiranja odnosi se 662,0 milijuna kuna i to značajnim dijelom uslijed smanjenih izdvajanja za mjere ruralnog razvoja.

U 2021. i 2022. godini ovi rashodi projicirani su na razini od 7,6 milijardi kuna godišnje.

***Rashodi za nabavu nefinancijske imovine***

Rashodi za nabavu nefinancijske imovine u 2020. godini projicirani su u iznosu od 5,6 milijardi kuna. U okviru istih planirana su sredstva za kapitalne projekte u sustavu znanosti i obrazovanja u iznosu od 1,3 milijarde kuna, ulaganja u nabavu nefinancijske imovine Ministarstva obrane u iznosu od 742,0 milijuna kuna, projekte u sustavu zdravstva u iznosu od 625,5 milijuna kuna, kapitalne projekte nacionalnih parkova i parkova prirode u iznosu od 431,4 milijuna kuna, kapitalne projekte i opremanje Ministarstva unutarnjih poslova u iznosu od 410,5 milijuna kuna, kapitalne projekte Ministarstva hrvatskih branitelja u iznosu od 248,2 milijuna kuna, kapitalne projekte u sustavu pravosuđa u iznosu od 167,1 milijuna kuna i za kapitalne projekte korisnika u sustavu socijalne skrbi u iznosu od 122,7 milijuna kuna.

U 2021. i 2022. godini ovi rashodi predviđaju se u iznosu od 5,1 milijardu kuna, odnosno 4,2 milijarde kuna. Smanjenje ovih rashoda u navedenim godinama posljedica je smanjenja rashoda financiranih iz EU izvora uslijed završetka programskog razdoblja 2014. - 2020. i početka ugovaranja u novom programskom razdoblja 2021. - 2027.

**Rashodi državnog proračuna po razdjelima**

Tablica 6 sadrži prikaz procjene gornje granice ukupnog financijskog plana za razdoblje 2020. - 2022. prema razdjelima državnog proračuna. Navedene procjene uključuju rashode poslovanja (skupina konta 3) i rashode za nabavu nefinancijske imovine (skupina konta 4). Ti rashodi financiraju se iz sljedećih izvora: opći prihodi i primici, doprinosi (isključivo Ministarstvo rada i mirovinskoga sustava) te namjenski primici od zaduživanja.

Izvor financiranja „opći prihodi i primici“ obuhvaća: prihode od poreza (najvećim dijelom), prihode od financijske imovine, prihode od administrativnih (upravnih) pristojbi, prihode državne uprave, prihode od kazni, primitke od financijske imovine i zaduživanja te ostale.

Za prihode koji se klasificiraju u izvor financiranja „opći prihodi i primici“ namjena korištenja utvrđuje se kroz sam proračun. Rashodi planirani u financijskom planu proračunskog korisnika iz izvora financiranja „opći prihodi i primici“ podmiruju se do visine planiranih rashoda neovisno o naplaćenim prihodima.

U svrhu izrade fiskalno održivih proračuna u narednom trogodišnjem razdoblju, ministarstva, središnji državni uredi i agencije u izradi prijedloga svojih financijskih planova obvezni su se rukovoditi utvrđenim ograničenjem po razdjelima državnog proračuna za izvore financiranja koji utječu na visinu manjka proračuna opće države.

S obzirom na proračunska ograničenja, proračunski korisnici se usmjeravaju na veće korištenje europskih fondova. Pritom je potrebno osigurati sredstva na vlastitim pozicijama za nacionalno sufinanciranje.

Proračunskim korisnicima se napominje da, sukladno članku 25. stavku 3. Zakona o proračunu[[11]](#footnote-11), visina financijskog plana po razdjelima organizacijske klasifikacije obuhvaća:

1. visinu sredstava potrebnih za provedbu postojećih programa, odnosno aktivnosti, koje proizlaze iz trenutno važećih propisa, i
2. visinu sredstava potrebnih za uvođenje i provedbu novih ili promjenu postojećih programa, odnosno aktivnosti.

*Tablica 6: Limiti ukupnih rashoda po razdjelima državnog proračuna za izvore financiranja: opći prihodi i primici, doprinosi i namjenski primici za razdoblje 2020. – 2022.*

*Izvor: Ministarstvo financija*

*\*Napomena: Zbog statusnih promjena usporedba s 2018. i 2019. nije moguća*

*Nove aktivnosti za koje su utvrđena sredstva drugog limita u 2020. godini uključuju sredstva za izgradnju Hrvatske kuće u Subotici, sredstva za obvezne doprinose vrhunskim sportašima i Europsko prvenstvo u vaterpolu u Splitu, sredstva Fondu za obnovu i razvoj Grada Vukovara za potrebe financiranja 50% iznosa plaćenih doprinosa poslodavcima sa sjedištem, odnosno prebivalištem na području grada Vukovara koji su obveznici plaćanja doprinosa za mirovinsko i zdravstveno osiguranje te sredstva za provedbu izmjena i dopuna Zakona o rodiljnim i roditeljskim potporama te novog Zakona o socijalnoj skrbi.*

## Izvanproračunski korisnici, trgovačka društva te druge pravne osobe u sektoru opće države

Uz državni proračun, na ukupni saldo općeg proračuna prema ESA 2010 metodologiji utječu i financijski rezultati izvanproračunskih korisnika i trgovačkih društava te drugih pravnih osoba uključenih u sektor opće države. Među najznačajnijima po veličini utjecaja na fiskalni saldo općeg proračuna odnosno na javni dug ističu se trgovačka društva iz sektora prometa: Hrvatske autoceste d.o.o., Autocesta Rijeka-Zagreb d.d., Hrvatske željeznice Infrastruktura d.o.o i Hrvatske željeznice Putnički prijevoz d.o.o. Stoga se planira u prvoj fazi ujednačiti postupak planiranja i izvještavanja o izvršenju financijskih planova spomenutih korisnika s postojećim postupkom važećim za izvanproračunske korisnike. To uključuje i davanje suglasnosti Hrvatskog sabora na financijske planove i na izvještaje o izvršenju financijskih planova izvanproračunskih korisnika iz sektora prometa. U tom kontekstu njihovi podaci će se iskazivati prema pravilima proračunskog računovodstva, a predviđa se da će Hrvatski sabor po prvi puta dati suglasnost na financijske planove izvanproračunskih korisnika iz sektora prometa uz donošenje Državnog proračuna RH za 2020. i projekcije za 2021. i 2022. godinu.

Iz tog razloga Smjernicama je utvrđen i manjak/višak koji moraju ispunjavati te jedinice. Sukladno projekcijama iz Programa konvergencije za razdoblje 2019. - 2022. u svrhu ispunjavanja fiskalnih pravila iz Zakona o fiskalnoj odgovornosti te zahtjeva preventivnog dijela Pakta o stabilnosti i rastu, u tablici 7 definirane su ciljane vrijednosti salda kojih se izvanproračunski korisnici, trgovačka društva koja će postati novi izvanproračunski korisnici od 2020. te druge pravne osobe u sektoru opće države trebaju pridržavati u nadolazećem srednjoročnom razdoblju, tj. prilikom izrade financijskih planova za 2020. i projekcija za 2021. i 2022.

*Tablica 7: Manjak/višak izvanproračunskih korisnika, trgovačkih društava i drugih pravnih osoba u sektoru opće države*

*Izvor: Ministarstvo financija*

## Manjak/višak konsolidirane opće države

U skladu s kretanjima prihoda i rashoda svih razina općeg proračuna, manjak općeg proračuna prema nacionalnoj metodologiji u 2020. godini projicira se na razini od 0,2% BDP-a. U 2021. projicira se njegov blagi višak na razini od 0,2% BDP-a, dok se u 2022. godini projicira višak od 0,6% BDP-a. Pritom se za državni proračun u 2020. očekuje manjak od 0,6% BDP-a, u 2021. od 0,2% BDP-a, dok se u 2022. godini očekuje višak državnog proračuna od 0,3% BDP-a. Višak prihoda nad rashodima izvanproračunskih korisnika u promatranom srednjoročnom razdoblju očekuje se u prosjeku od 0,5 posto BDP-a, dok se za jedinice lokalne i područne (regionalne) samouprave očekuje manjak od 0,1 posto BDP-a godišnje.

Kada se ovim veličinama pridodaju prilagodbe nacionalne metodologije računskog plana metodologiji ESA 2010 te projekcije manjka/viška trgovačkih društava i ostalih pravnih osoba koje su statistički uključene u sektor opće države, očekuje se da će planirani višak općeg proračuna iznositi 0,2% BDP-a u 2020. godini. U 2021. projiciran je višak proračuna od 0,4% BDP-a, a u 2022. godini očekuje se višak od 0,8% BDP-a.

*Tablica 8: Manjak/višak općeg proračuna u razdoblju 2018. – 2022., nacionalna i ESA 2010 metodologija*



*Izvor: Ministarstvo financija*

*\*Napomena: Uključene i Hrvatske autoceste, Autocesta Rijeka-Zagreb, HŽ Infrastruktura, HŽ putnički prijevoz*

## Stanje i projekcija kretanja javnog duga

Temeljem kretanja fiskalnog salda proračuna opće države očekuje se da će udio javnog duga u BDP-u u 2019. godini zabilježiti daljnje smanjenje za 3,3 postotna boda te da će iznositi 71,3% BDP-a. Nadalje, u nastavku srednjoročnog razdoblja udio javnog duga u BDP-u nastavit će se smanjivati za prosječno 3,1 postotni bod godišnje, odnosno na razinu od 68,3% BDP-a u 2020., 65,3% BDP-a u 2021., dok se u 2022. godini očekuje na razini 61,9% BDP-a.

*Grafikon 1: Javni dug u razdoblju 2015. – 2022.*



*Izvor: DZS, HNB, Ministarstvo financija*

1. Narodne novine, broj 111/18 [↑](#footnote-ref-1)
2. Realna konvergencija mjeri se dohotkom odnosno BDP-om po stanovniku (prema paritetu kupovne moći) zemlje u odnosu na BDP prema stanovniku europodručja. Unutar europodručja se očekuje da će se razlike u realnom dohotku po stanovniku između država članica postupno smanjivati, odnosno da će nastupiti realna konvergencija i usklađenost poslovnih ciklusa. [↑](#footnote-ref-2)
3. Temeljeno na podacima dostupnim do 19. srpnja 2019. [↑](#footnote-ref-3)
4. European Economic Forecast, Summer 2019 (Interim), srpanj 2019. [↑](#footnote-ref-4)
5. Eurosystem staff macroeconomic projections for the euro area, lipanj 2019. [↑](#footnote-ref-5)
6. Utjecaj primjene snižene stope PDV- na određene prehrambene proizvode, dječje pelene i lijekove na inflaciju procjenjuje se na -0,6 postotnih bodova. [↑](#footnote-ref-6)
7. Narodne novine, broj 2/2019 [↑](#footnote-ref-7)
8. Narodne novine, broj 2/2019 [↑](#footnote-ref-8)
9. Narodne novine, broj 16/2019 [↑](#footnote-ref-9)
10. Narodne novine, broj 66/2019 [↑](#footnote-ref-10)
11. Narodne novine, broj 87/2008, 136/2012. i 15/2015 [↑](#footnote-ref-11)